钦定古今图书集成/明伦汇编/氏族典/第269卷 > 王老志
## 钦定古今图书集成/明伦汇编/氏族典/第269卷 > 王老志

按《宋史王老志传》：老志，濮州临泉人，事亲以孝闻。为
转运小吏，不受赂谢，遇异人于丐中，自言“吾所谓锺
离先生也。”予之丹，服之而狂。遂弃妻子，结草庐田间，
时为人言休咎。政和三年，太仆卿王亶以其名闻，召
至京师，馆于蔡京第，尝缄书一封至帝所，徽宗启读，
乃昔岁中秋与乔刘二妃燕好之语也。帝由是稍信
之，封为洞微先生。朝士多从求书，初若不可解，后卒
应者十八九，故其门如市。京虑太甚，颇以为戒，老志
亦谨畏，乃奏禁绝之。尝献《乾坤鉴法》，命铸之。既成，谓
帝与皇后他日皆有难，请时坐鉴下，思所以儆惧消
变者。明年见其师，责以擅处富贵，乃丐归，未得请，病
甚，始许其去。步行出就居，病已失矣。归濮而死。诏赐
金以葬，赠正议大夫。初，王黼未达时，父为临泉令，问
黼名位所至，即书“太平宰相”四字，旋以墨涂去之，曰：
“恐泄机也。”黼败，人乃悟。